Il-liġi dwar il-Klima tagħti ċ-ċertezza legali u l-prevedibbiltà biex jippjanaw għan-newtralità klimatika sal-2050 ©AdobeStock/Marcinjozwiak Il-bjar tal-karbonju tal-UE de facto se jgħollu l-mira tat-tnaqqis tal-emissjonijiet sal-2030 għal 57 % Il-baġit għall-gassijiet b'effett ta' serra jrid jiggwida l-mira għall-2040 Korp xjentifiku indipendenti ġdid tal-UE għall-monitoraġġ tal-progress Il-liġi l-ġdida tal-UE dwar il-Klima żżid il-mira tat-tnaqqis tal-emissjonijiet tal-UE għall-2030 minn 40% għal mill-inqas 55 %. Bil-bjar ġodda tal-karbonju dan jista' jiżdied għal 57 %. Il-Parlament approva l-Liġi dwar il-Klima, maqbula b'mod informali mal-Istati Membri f'April, b'442 vot favur, 203 kontra u 51 astensjoni. Dan jittrasforma l-impenn politiku tal-Patt Ekoloġiku Ewropew għan-newtralità klimatika tal-UE sal-2050 f'obbligu vinkolanti. Dan jagħti liċ-ċittadini u lin-negozji Ewropej iċ-ċertezza legali u l-prevedibbiltà li jeħtieġu biex jippjanaw għal din it-tranżizzjoni. Wara l-2050, l-UE se timmira għal emissjonijiet negattivi. Żieda fl-ambizzjoni fl-2030 Il-Liġi l-ġdida tal-UE dwar il-Klima żżid il-mira tal-UE għat-tnaqqis tal-emissjonijiet tal-gassijiet b'effett ta' serra (GHG) sal-2030 minn 40 % għal mill-inqas 55 %, meta mqabbla mal-livelli tal-1990. Barra minn hekk , proposta li ġejja mill-Kummissjoni dwar ir-Regolament LULUCF biex jiġu rregolati l-emissjonijiet u l-assorbimenti tal-gassijiet b'effett ta' serra mill-użu tal-art, it-tibdil fl-użu tal-art u l-forestrija, se żżid il-bjar tal-karbonju tal-UE u għalhekk se żżid de facto l-mira tal-UE għall-2030 għal 57 %. Il-baġit għall-gassijiet b'effett ta' serra għandu jiggwida l-mira li jmiss għall-2040 Il-Kummissjoni se tagħmel proposta għal mira għall-2040 mhux aktar tard minn sitt xhur wara l-ewwel rieżami globali fl-2023 previst fil-Ftehim ta' Pariġi . F'konformità mal-proposta tal-Parlament, il-Kummissjoni se tippubblika l-ammont massimu ta' emissjonijiet ta' gassijiet b'effett ta' serra stmati li l-UE tista' tarmi sal-2050 mingħajr ma tipperikola l-impenji tal-UE skont il-Ftehim. Dan l-hekk imsejjaħ "baġit tal-gassijiet b'effett ta' serra" se jkun wieħed mill-kriterji biex tiġi definita l-mira riveduta tal-UE għall-2040. Sal-30 ta' Settembru 2023, u kull ħames snin wara dan, il-Kummissjoni se tivvaluta l-progress kollettiv li sar mill-pajjiżi kollha tal-UE, kif ukoll il-konsistenza tal-miżuri nazzjonali, lejn l-għan tal-UE li ssir newtrali għall-klima sal-2050. Il-Bord Konsultattiv Xjentifiku Ewropew dwar it-Tibdil fil-Klima Minħabba l-importanza tal-parir xjentifiku indipendenti, u abbażi ta' proposta mill-Parlament, se jitwaqqaf Bord Konsultattiv Xjentifiku Ewropew dwar it-Tibdil fil-Klima biex jimmonitorja l-progress u jivvaluta jekk il-politika Ewropea hijiex konsistenti ma' dawn l-objettivi. Il-passi li jmiss Il-Ftehim huwa mistenni li jiġi approvat mill-Kunsill dalwaqt. Ir-Regolament imbagħad għandu jiġi ppubblikat fil-Ġurnal Uffiċjali u jidħol fis-seħħ 20 jum wara. Il-Kummissjoni qed tippjana li tippreżenta sensiela ta' proposti fl-14 ta' Lulju 2021 sabiex l-UE tkun tista' tilħaq il-mira aktar ambizzjuża għall-2030. Il-Parlament kellu rwol importanti fil-promozzjoni ta' leġiżlazzjoni tal-UE dwar il-klima aktar ambizzjuża u ddikjara emerġenza klimatika fit-28 ta' Novembru 2019. Kuntatti: Informazzjoni ta' kuntatt: Numru tat-telefown: (+32) 2 28 42976 (BXL) Numru tat-telefown: (+33) 3 881 72033 (STR) Numru tal-mobile: (+32) 470 88 09 87 Għal aktar informazzjoni It-test adottat ser ikun disponibbli hawnhekk (24.06.2021) Reġistrazzjoni tad-dibattitu fil-plenarja (24.06.2021) Tappi fil-proċedura Kumitat għall-Ambjent, is-Saħħa Pubblika u s-Sikurezza ta' l-Ikel Ritratti, vidjo u materjal awdjo bla ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF